# Casa-fàbrica del Col·legi d'Adroguers i Confiters

La casa-fàbrica del Col·legi d'Adroguers i Confiters és un edifici situat al carrer de l'Arc de Sant Silvestre, 4 de Barcelona, catalogat com a bé cultural d'interès local.

## Història

La fàbrica de xocolata va ser establerta el 1656, i el 1664 la maquinària va rebre l'atenció d'una comissió de xocolaters francesos, que van estudiar-la i en van fer un model, una còpia del qual es conserva a París. El 1799, els cònsols Pere Cabanes i Jaume Puigoriol van demanar permís per a modificar-ne diverses obertures i enderrocar un tros de xemeneia.
El 1842 es va renovar la maquinària, moguda per quatre cavalls, i el 1846, el col·legi va obtenir permís de l'Ajuntament de Barcelona per a substituir-los per una màquina de vapor de 3 CV, segons el projecte del mestre d'obres Antoni Jambrú. La seva construcció fou encarregada als tallers de Domènech i Prat a la Barceloneta, i el 18 de novembre del 1847, la fàbrica (que només treballava amb l'aportació de matèria primera pels industrials) va rebre la visita de les autoritats municipals.
El 1877, el col·legi va deixar d'existir com a tal, però la seva liquidació encara duraria uns anys més, tal com reflexa la premsa de l'època. El 1882, la fàbrica era a càrrec de Pau Roiger i Cia, però no sembla que durés gaire, ja que l'any següent es posava en venda la maquinària i en lloguer els espais, tants els industrials (magatzems i «quadres») com els socials (primer i segon pis).

## Descripció

Consta de planta baixa, entresol, tres pisos i terrat. A la planta baixa s'obren quatre portes, mentre que tres d'elles són allindades i corresponen a locals comercials, la principal és una gran portal d'arc escarser emmarcat per una motllura i amb un potent basament que sobresurt del pla de la façana. Aquesta porta dona accés a un pati molt senzill des d'on s'arriba als pisos mitjançant una escala lateral. Als pisos superiors les obertures són de llinda, emmarcades per una motllura, i algunes donen a balcons individuals amb llosana de pedra motllurada i barana de ferro forjat. El parament és de pedra als baixos i la resta està estucat fingint carreus.

## Referències

* 1 2 «Habitatge al carrer Arc de Sant Silvestre, 4». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ Martí Escanyol, Maria Antònia. El plaer de la xocolata: la història i la cultura de la xocolata a Catalunya. Cossetània, 2004, p. 50 (El Tinter 52). ISBN 84-9791-037-0.
* 1 2 3 Saurí, Manuel. Guía de Barcelona, 1849, p. 262-264.
* 1 2 3 Cabana, 1992.
* ↑ «Pedro Cabanes i Jayme Puigoriol. Cònsols del Col·legi de Confiters. Mercaders i Arc de Sant Silvestre. Fàbrica. Variar obertures, engrandir portes i finestres i enderrocar un tros de xemeneia». C.XIV Obreria C-83/1799-123. AHCB, 10-09-1799.
* ↑ «Explicación de una porción del plano geométrico de parte de edificio que posehen los Srs. del Colegio de Adrogueros y confiteros». Gràfics 03681. AHCB.
* ↑ El Consultor. Nueva guía de Barcelona, 1857, p. 144, 309.
* ↑ «Colegio de Drogueros y Confiteros de Barcelona». Arxiu de la Corona d'Aragó.
* ↑ Diario de Barcelona (edición mañana), 24-05-1879, p. 6021.
* ↑ Diario de Barcelona (edición mañana), 16-05-1882, p. 6118.
* ↑ Diario de Barcelona (edición mañana), 13-05-1883, p. 5845.
* ↑ Diario de Barcelona (edición mañana), 22-05-1883, p. 6197.
* ↑ El Diluvio (edición mañana), 27-05-1883, p. 4241.
* ↑ Diario de Barcelona (edición mañana), 20-10-1883, p. 12311.

## Bibliografia

* Cabana, Francesc «El Col·legi de Confiters i Adroguers de Barcelona». Fàbriques i empresaris. Els protagonistes de la Revolució Industrial a Catalunya. Enciclopèdia Catalana, 1992.

## Enllaços externs

* «Casa del carrer Arc de Sant Silvestre, 4». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.